贈雲竹一老琴師歌
作者：張榘
朝代：宋

paragraphs: 昌黎不作穎師已，千古風流隨逝水。
大音祗在天壤間，雲竹翁能發其秘。
明之爲侯王，幽之爲神鬼。
悟翁一轉指頭禪，萬事泯然心耳廢。
澗泉淅瀝走宮商，仙佩丁當分角徵。
數聲急羽來秋空，夜半西風掠蛩砌。
諸公不但知此音，真欲鈎深得其藝。
大篇小什分珠璣，往往不惜兼金餽。
吾聞南風之歌下舜廊，四海熙熙樂平治。
願翁持此天上頭，一鼓解民慍，再鼓阜民財，勿作區區自豐計。